Nariadenie Rady (EHS) č. 2104/93
z 22. júla 1993,
ktorým sa mení a dopĺňa nariadenie (EHS) č. 1382/91 o predkladaní údajov týkajúcich sa vyloďovania produktov rybolovu v členských štátoch
RADA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva, najmä na jej článok 43,
so zreteľom na návrh Komisie [1],
so zreteľom na stanovisko Európskeho parlamentu [2],
keďže v súvislosti s vytvorením Európskeho hospodárskeho priestoru (EHP) by existencia harmonizovanej štatistiky s údajmi o vyloďovaní produktov rybolovu vo všetkých krajinách EHP zlepšila riadenie trhu s produktmi rybolovu;
keďže v prílohe XXI.25 k Zmluve o Európskom hospodárskom priestore sa členské štáty Európskeho združenia voľného obchodu (EFTA) zaviazali najneskôr od januára 1995 predkladať Komisii každý mesiac údaje o vyloďovaní produktov rybolovu v týchto krajinách plavidlami spoločenstva a EFTA a optimálne aj plavidlami tretích krajín;
keďže pre potreby zosúladenia štatistiky sa vyžaduje, aby údaje predkladané členskými štátmi spoločenstva podľa ustanovení nariadenia (EHS) č. 1382/91 [3] boli rozšírené tak, aby obsahovali predloženie údajov o vyloďovaní plavidlami EFTA a optimálne aj plavidlami tretích krajín;
keďže požadované dodatočné údaje sa už vo všeobecnosti zbierajú príslušnými orgánmi v členských štátoch spoločenstva;
keďže v priebehu vykonávania nariadenia (EHS) č. 1382/91 sa objavili niektoré malé nezrovnalosti pri identifikácii produktov, pre ktoré sa údaje vyžadujú, a tiež je potrebné zaviesť zosúladenú formu predkladania údajov na magnetických nosičoch,
PRIJALA TOTO NARIADENIE:
Článok 1
Článok 1 nariadenia (EHS) č. 1382/91 sa nahradí takto:
"Článok 1
Každý členský štát predloží každý kalendárny mesiac Komisii údaje o množstve a priemernej cene produktov rybolovu vylodených rybárskymi plavidlami spoločenstva a plavidlami EFTA na svojom území, zohľadňujúc nariadenie Rady (Euratom, EHS) č. 1588/90 z 11. júna 1990 o prenose údajov podliehajúcich štatistickej dôvernosti do Štatistického úradu Európskych spoločenstiev. [4]
Na účely tohto nariadenia "vylodenie produktov rybolovu" znamená:
- produkty vyložené rybárskymi plavidlami alebo inými zložkami rybárskej flotily,
- produkty vyložené plavidlami členských štátov v prístavoch nečlenských štátov spoločenstva a zahrnuté v dokumente T2M nariadenia Komisie (EHS) č. 137/79 [5], a
- produkty preložené na plavidlá tretích krajín z rybárskych plavidiel spoločenstva a z iných zložiek rybárskej flotily spoločenstva na území tohto členského štátu.
Členské štáty zabezpečia, že okrem toho, kde platia výnimky v súlade s článkom 5 odsekom 4, čas predkladania zahrnie všetky vylodenia produktov rybolovu, ktoré sú v zozname v prílohe I, v danom kalendárnom mesiaci. Prieskumné techniky sa však môžu použiť naodhad až do 10 % hmotnosti produktov vylodených v danom mesiaci. Tieto prieskumné techniky sa hlásia podľa ustanovení článku 5 ods. 1 a 5 ods. 2."
Článok 2
Článok 4 nariadenia (EHS) č. 1382/91 sa nahradí takto:
"Článok 4
1. Členské štáty splnia svoje povinnosti voči Komisii podľa článkov 1 a 2 tým, že predložia údaje na magnetických nosičoch vo forme, ktorá je určená v prílohe IV.
2. V prípade ťažkostí členských štátov s predkladaním údajov na magnetických nosičoch, môžu byť tieto predložené Komisii vo forme uvedenej v prílohe III."
Článok 3
Prílohy I, II a III k nariadeniu (EHS) č. 1382/91 sa nahradia prílohami, ktoré sú uvedené v prílohe A tohto nariadenia.
Príloha IV, uvedená v prílohe B tohto nariadenia, sa doplní k nariadeniu (EHS) č. 1382/91.
Článok 4
Toto nariadenie nadobúda účinnosť dňom jeho uverejnenia v Úradnom vestníku Európskych spoločenstiev.
Bude sa uplatňovať od 1. januára 1994.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 22. júla 1993